Plaasaanvaller vermoor weduwee, steek huis aan die brandArgieffoto: Reint Dykema ŉ Vrou is Maandagoggend tydens ŉ vermeende huisroof op haar plaas naby Theunissen in die Vrystaat vermoor, waarna haar huis met haar liggaam daarin, aan die brand gesteek is. Volgens inligting het ŉ verbyganger Maandag omstreeks 07:00 rook uit die huis se dak sien trek en die polisie ontbied. Sers. Ian Gaobepe, polisiewoordvoerder, het aan Maroela Media gesê inligting oor die aanval is nog skaars. “Die polisie op die toneel om die gebied vir leidrade te fynkam,” het hy gesê. Hy kon bevestig dat die vrou, wat vermoedelik die eienaar van die plaas is, oorlede is. Dit is nog nie bekend hoe oud die slagoffer was, hoe sy vermoor is, of hoeveel verdagtes by die aanval betrokke was nie. “Die inligting sal bekendgemaak word sodra dit beskikbaar is,” het hy gesê. Na wat verneem word, word haar wit Toyota Hilux-bakkie en vuurwapen vermis. Die vrou is ŉ weduwee wat alleen op die plaas gebly het. Die polisie ondersoek ŉ saak van moord en huisroof. Vrystaat Landbou het intussen die moord ten sterkste veroordeel. Tommie Esterhuyse, voorsitter van Vrystaat Landbou se Wet en Orde Komitee, het gesê die organisasie het met skok en afgryse van die voorval verneem. Hy het die hoop uitgespreek dat die verdagtes spoedig opgespoor sal word en na behore vervolg sal word. “Die organisasie wil weereens landbouers aanmoedig om na hulle eie veiligheid om te sien asook om by veiligheidstrukture in hul omgewing in te skakel,” het Esterhuyse gesê.